調同舍
作者：許景衡
朝代：宋

paragraphs: 播穀子，播穀子，爾休苦苦催春耕。
勸農使者無一語，嗟爾聒聒知誰聽。
提葫蘆，提葫蘆，荒年有酒無人酤。
先生年來亦不飲，花前愧爾情渠渠。
杜鵑流血思歸去，百舌從來巧言語。
紛紛隨意作春聲，夢入鈞天聽韶濩。
先生避俗厭煩喧，竹底誅茆甞閉户。
蒼苔滿徑人迹稀，嗟子胡爲肯同住。
聲名盡道男子事，窗下誰知讀書苦。
燈花落也作罷休，早取商量君聽取。